Splinternuwe musiekvideo en ander opwindende vooruitsigte vir Jennifer Zamudio
JY LEES NOU Splinternuwe musiekvideo en ander opwindende vooruitsigte vir Jennifer Zamudio
Jennifer Zamudio het pas die musiekvideo uitgereik van die eerste enkelsnit van haar album Ongelooflik, wat binnekort beskikbaar sal wees.
Jennifer Zamudio het pas die musiekvideo uitgereik van die eerste enkelsnit van haar album Ongelooflik, wat reeds landwyd beskikbaar is.
Die titelsnit is ’n treffende liefdeslied met betekenisvolle lirieke oor die waardering wat geliefdes vir mekaar kan koester. “Jy is my wêreld, jy maak my sterker, jy is ongelooflik,” sing Jennifer in dié liedjie, wat beloof om gou ’n radiotreffer te word.
Om die lirieke visueel uit te beeld, het Jennifer en haar span met ’n baie spesiale konsep vorendag gekom. “Ons het besluit om by ’n balletstudio in Moreletapark te skiet,” vertel die sangeres.
In die video word ’n liefdevolle verhouding tussen ’n ma en dogter uitgebeeld. “Hierdie oomblikke op die stel was veral baie spesiaal en kosbaar.”
Die liedjie is die tweede projek waarop sy nou saamwerk met die Amerikaanse agentskap Palmer Global Ink. “Allen McKendree Palmer en Bridgette Tatum van Nashville in Amerika het die liedjie geskryf,” verklap Jennifer.
Lees ook: Afrikaans binnekort op die verhoog in Nashville te hoor
Sy het hul Engelse lirieke na Afrikaans vertaal. Boonop vertrek sy binnekort na die Verenigde State om deel te neem aan die eindronde van die SuperXtar-sangkompetisie. “Ek sien baie uit, maar ek gaan almal se stemme nodig hê!” sê sy opgewonde.
Vyf van die liedjies op haar nuwe album is opgeneem met Allen en sy medeskrywers se samewerking. “Dié snitte het ’n internasionale klank, en dit het oorgespoel na die res van my album. Ek is baie tevrede met die eindresultaat.”